Laibach-bändi perustettiin Jugoslaviassa vuonna 1980 noin kuukausi Josip Titon kuoleman jälkeen. Sosialismi ja bändin synnyinmaa ovat kadonneet ja Laibachin teollisuusmeteli muuttunut taiteellisemmaksi. Mutta yhä vain yhtye jatkaa politiikan irvimistä musiikillaan.

Laibach pilkkaa diktatuureja niiden omalla kielellä ja estetiikalla. Se on hoitanut hommansa uskottavasti, ja ivan kohteet ovat toisinaan ottaneet vitsin todesta.

Vajaassa 40 vuodessa bändin näkemykset politiikasta eivät ole juuri muuttuneet.

”Donald Trumpin vaalivoitto todisti, että demokratia johtaa politiikan banalisoitumiseen”, Ivan Novak selittää sähköpostissa.

”Demokratia perustuu vox populiin, kaikkien ääneen. Se ratsastaa populismilla, joka tekee enemmistön vallasta ääriliikkeen.”

Novak on kuulunut Laibachiin vuodesta 1983. Aiemmin koko yhtye on antanut haastatteluja yhdessä. Nyt vastaukset tulevat Novakilta.

”Laibach toimii kollektiivina teollisen tuotannon ja totalitarismin tapaan, joten vastauksissa puhuu organisaatio, ei yksilö”, hän täsmentää.

”Pohjois-Korea on täydellinen yhteiskunta poliittisten kysymysten käsittelemiseen.”

Laibachin villeimpiä tempauksia oli konsertti Pjongjangissa, ydinaseillaan uhittelevan Pohjois-Korean diktatuurin pääkaupungissa elokuussa 2015. Yhtye esitti muun muassa jykeviä tulkintoja Sound of Music -musikaalin kappaleista.

”Pohjois-Korea on täydellinen yhteiskunta poliittisten kysymysten käsittelemiseen. Kirjoittihan Kim Jong-Il vuonna 1974 jopa musiikkioppaan On the Art of Opera, joka käsittelee valtaa ja politiikkaa musiikissa. Olemme enimmäkseen samaa mieltä hänen havainnoistaan.”

Novak siteeraa pohjoiskorealaisen Rodong Sinmun -lehden ylistävää uutisointia ja toteaa, että Laibach onnistui ”tietenkin” vaikuttamaan Pohjois-Korean.

Maanantaina 13.11. Laibach esiintyy Helsingissä. Ennen konserttia nähdään Korean matkaa kuvaava dokumentti Liberation Day. Laibach ei enää juuri esitä vanhoja rockkappaleitaan. Novakin mukaan kiertueen runkona on uusin levy Also Sprach Zarathustra.

”Soitamme myös muita kappaleita, joitakin samoja kuin Pjongjangissa”, Novak lupaa. Ehkä kuulemme korealaisen kansanmusiikin klassikon Arirang tai Beatlesin Across the Universen.

Laibach Kulttuuritehdas Korjaamolla (Töölönkatu 51, Helsinki) 13.11.